Document ID: 32013R0073

UREDBA KOMISIJE (EU) št. 73/2013
z dne 25. januarja 2013
o spremembi prilog I in V k Uredbi (ES) št. 689/2008 Evropskega parlamenta in Sveta o izvozu in uvozu nevarnih kemikalij
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 689/2008 Evropskega parlamenta in Sveta z dne 17. junija 2008 o izvozu in uvozu nevarnih kemikalij (1) ter zlasti člena 22(4) Uredbe,
ob upoštevanju naslednjega:
(1)
Uredba (ES) št. 689/2008 izvaja Rotterdamsko konvencijo o postopku soglasja po predhodnem obvestilu (v nadaljnjem besedilu: postopek PIC) za določene nevarne kemikalije in pesticide v mednarodni trgovini, ki je bila podpisana 11. septembra 1998 in odobrena v imenu Skupnosti s Sklepom Sveta 2003/106/ES (2).
(2)
Primerno je upoštevati ureditvene ukrepe v zvezi z nekaterimi kemikalijami, ki so bili sprejeti v skladu z Uredbo (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (3), Direktivo 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (4) ter Uredbo (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (5).
(3)
Upoštevati bi bilo treba tudi sklepe, ki so bili sprejeti v zvezi z nekaterimi kemikalijami v okviru Stockholmske konvencije o obstojnih organskih onesnaževalih (v nadaljnjem besedilu: Stockholmska konvencija), podpisane 22. maja 2001 in odobrene s strani Skupnosti s Sklepom Sveta 2006/507/ES (6), in nadaljnje regulativne ukrepe v zvezi s temi kemikalijami, ki so bili sprejeti na podlagi Uredbe (ES) št. 850/2004 Evropskega parlamenta in Sveta z dne 29. aprila 2004 o obstojnih organskih onesnaževalih in spremembi Direktive 79/117/EGS (7).
(4)
Snovi acetoklor, asulam, kloropikrin in propargit niso bile odobrene kot aktivne snovi na podlagi Uredbe (ES) št. 1107/2009 ter se tako ne smejo uporabljati kot pesticidi in bi jih bilo treba dodati na seznama kemikalij iz delov 1 in 2 Priloge I k Uredbi (ES) št. 689/2008. Vključitev acetoklora, asulama, kloropikrina in propargita v Prilogo I je bila začasno odložena, ker je bil v skladu s členom 13 Uredbe Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I (8), predložen nov zahtevek za vključitev v Prilogo I k Direktivi Sveta 91/414/EGS z dne 15. julija 1991 o dajanju fitofarmacevtskih sredstev v promet (9). Tudi na podlagi tega novega zahtevka je bilo sklenjeno, da se snovi acetoklor, asulam, kloropikrin in propargit ne odobrijo kot aktivne snovi na podlagi Uredbe (ES) št. 1107/2009, zaradi česar se acetoklor, asulam, kloropikrin in propargit še naprej ne smejo uporabljati kot pesticidi, ter da razloga za začasno odložitev njihove vključitve v Prilogo I ni več. Snovi acetoklor, asulam, kloropikrin in propargit bi bilo zato treba dodati na seznama kemikalij iz delov 1 in 2 Priloge I k Uredbi (ES) št. 689/2008.
(5)
Snov flufenoksuron ni bila odobrena kot aktivna snov na podlagi Uredbe (ES) št. 1107/2009 ter ni bila vključena kot aktivna snov v Prilogo I, IA ali IB k Direktivi 98/8/ES za 18. vrsto izdelkov, zato je uporaba flufenoksurona kot pesticida strogo omejena in bi ga bilo treba dodati na seznama kemikalij iz delov 1 in 2 Priloge I k Uredbi (ES) št. 689/2008, saj je uporaba flufenoksurona prepovedana za skoraj vse vrste uporabe, čeprav je bil flufenoksuron vključen v Prilogo I k Direktivi 98/8/ES za 8. vrsto izdelkov in bi ga tako lahko države članice pod posebnimi pogoji odobrile za uporabo v pripravkih za zaščito lesa. Vključitev flufenoksurona v Prilogo I je bila začasno odložena, ker je bil v skladu s členom 13 Uredbe (ES) št. 33/2008 predložen nov zahtevek za vključitev v Prilogo I k Direktivi 91/414/EGS. Tudi na podlagi tega novega zahtevka je bilo sklenjeno, da se flufenoksuron ne odobri kot aktivna snov na podlagi Uredbe (ES) št. 1107/2009, zaradi česar razloga za začasno odložitev njegove vključitve v Prilogo I ni več. Snov flufenoksuron bi bilo zato treba dodati na seznama kemikalij iz delov 1 in 2 Priloge I k Uredbi (ES) št. 689/2008.
(6)
Snov naled ni bila vključena kot aktivna snov niti v Prilogo I, IA ali IB k Direktivi 98/8/ES niti v Prilogo I k Direktivi 91/414/EGS ter se tako ne sme uporabljati kot pesticid in bi jo bilo treba dodati na seznama kemikalij iz delov 1 in 2 Priloge I k Uredbi (ES) št. 689/2008.
(7)
Snovi 2-naftiloksiocetna kislina, difenilamin in propanil niso bile odobrene kot aktivne snovi na podlagi Uredbe (ES) št. 1107/2009 ter se tako ne smejo uporabljati kot pesticidi in bi jih bilo treba dodati na seznama kemikalij iz delov 1 in 2 Priloge I k Uredbi (ES) št. 689/2008. Vključitev 2-naftiloksiocetne kisline, difenilamina in propanila v del 2 Priloge I je bila začasno odložena, ker je bil na podlagi člena 13 Uredbe (ES) št. 33/2008 predložen nov zahtevek za vključitev v Prilogo I k Direktivi 91/414/EGS. Tudi na podlagi tega novega zahtevka je bilo sklenjeno, da se snovi 2-naftiloksiocetna kislina, difenilamin in propanil ne vključijo kot aktivne snovi v Prilogo I k Direktivi 91/414/EGS, zaradi česar se 2-naftiloksiocetna kislina, difenilamin in propanil še naprej ne smejo uporabljati kot pesticidi, ter da razloga za začasno odložitev njihove vključitve v del 2 Priloge I ni več. Snovi 2-naftiloksiocetna kislina, difenilamin in propanil bi bilo zato treba dodati na seznam kemikalij iz dela 2 Priloge I k Uredbi (ES) št. 689/2008.
(8)
Konferenca pogodbenic Rotterdamske konvencije je junija 2011 na svojem petem zasedanju sklenila, da alaklor, aldikarb in endosulfan vključi v Prilogo III k navedeni konvenciji, s čimer se je na podlagi navedene konvencije za alaklor, aldikarb in endosulfan začel uporabljati postopek PIC in bi bilo zato te snovi treba črtati s seznama kemikalij iz dela 2 ter vključiti na seznam kemikalij iz dela 3 Priloge I k Uredbi (ES) št. 689/2008.
(9)
Snov diklorvos ni bila vključena kot aktivna snov niti v Prilogo I, IA ali IB k Direktivi 98/8/ES niti v Prilogo I k Direktivi 91/414/EGS, zaradi česar se diklorvos ne sme uporabljati kot pesticid. Ker je diklorvos že vključen v sezname kemikalij v delih 1 in 2 Priloge I k Uredbi (ES) št. 689/2008, bi bilo treba te vnose spremeniti, da bodo odražali najnovejše spremembe zakonodaje.
(10)
Snovi bifentrin in metilditiokarbaminska kislina sta bili odobreni kot aktivni snovi na podlagi Uredbe (ES) št. 1107/2009, zaradi česar bifentrina in metilditiokarbaminske kisline ni več prepovedano uporabljati kot pesticida. Aktivni snovi bifentrin in metilditiokarbaminsko kislino bi bilo zato treba črtati iz dela 1 Priloge I k Uredbi (ES) št. 689/2008.
(11)
Snov cianamid bi bilo treba črtati iz dela 2 Priloge I k Uredbi (ES) št. 689/2008, saj so bili predloženi dokazi, da v podskupini „pesticid iz skupine fitofarmacevtskih sredstev“ prepoved ne ustreza strogi omejitvi uporabe te snovi na ravni skupine „pesticid“ zaradi dejstva, da je cianamid pomemben pri uporabi v biocidne namene. Cianamid je bil opredeljen in priglašen za presojo v skladu z Direktivo 98/8/ES. Države članice zato lahko za biocidne pripravke, ki vsebujejo cianamid, še naprej izdajajo dovoljenja v skladu z nacionalnimi predpisi, dokler ne bo sprejet sklep na podlagi navedene direktive.
(12)
Uredba (ES) št. 850/2004, kakor je bila spremenjena z Uredbo Komisije (EU) št. 519/2012 (10), sklep, ki je bil sprejet na podlagi Stockholmske konvencije, da se endosulfan navede na seznamu v delu 1 Priloge A k Stockholmski konvenciji, izvaja tako, da to kemikalijo dodaja v del A Priloge I k Uredbi (ES) št. 850/2004. To kemikalijo bi bilo zato treba dodati v del 1 Priloge V k Uredbi (ES) št. 689/2008.
(13)
Uredbo (ES) št. 689/2008 bi bilo zato treba ustrezno spremeniti.
(14)
Da se zagotovi dovolj časa industriji, da sprejme potrebne ukrepe za zagotavljanje skladnosti s to uredbo, in državam članicam, da sprejmejo potrebne ukrepe za izvajanje te uredbe, bi bilo njeno uporabo treba odložiti.
(15)
Ukrepi iz te uredbe so skladni z mnenjem odbora, ustanovljenega s členom 133 Uredbe (ES) št. 1907/2006 -
SPREJELA NASLEDNJO UREDBO:
Člen 1
Uredba (ES) št. 689/2008 se spremeni:
1.
Priloga I se spremeni v skladu s Prilogo I k tej uredbi.
2.
Priloga V se spremeni v skladu s Prilogo II k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od 1. aprila 2013.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. januarja 2013

Labels: 3
20
1
6